

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

................................................................................................................................................

**ZAKONODAVNO-PRAVNO ODJELjENjE**

**ODSJEK ZA RAD SA POSLANICIMA**

**Broj: 02/4.02-1429/17**

**Datum: 20. jul 2017. godine**

# KOMPARATIVNA ANALIZA ZAKONSKIH I DRUGIH AKATA IZ OBLASTI PENZIJSKOG I INVALIDSKOG OSIGURANjA SA POSEBNIM OSVRTOM NA ODRŽIVOST POSTOJEĆEG SISTEMA (MEĐU)GENERACIJSKE SOLIDARNOSTI

**ISTRAŽIVANjE PRIPREMILA:**

**Dragana Gogić**

**Istraživanje ne odražava zvaničan stav Narodne skupštine Republike Srpske**

# SADRŽAJ

[UVOD 3](#_Toc529358837)

[REPUBLIKA SRPSKA 4](#_Toc529358838)

[FEDERACIJA BOSNE I HERCEGOVINE 5](#_Toc529358839)

[REPUBLIKA SRBIJA 6](#_Toc529358840)

[REPUBLIKA HRVATSKA 8](#_Toc529358841)

[ZAKLjUČAK 10](#_Toc529358842)

[IZVORI PODATAKA 11](#_Toc529358843)

# UVOD

Tema istraživanja je formulisana na osnovu traženih podataka sadržanih u zahtjevu za istraživanjem. Riječ međugeneracijska je u naslovu teme i na pojedinim mjestima u tekstu napisana: (među)generacijska kako bi se, poštujući pravila pisanja, istakla razlika među sistemima koji solidarnost prepoznaju kao generacijsku ili međugeneracijsku.

Solidarnost predstavlja povezanost i uzajamnu saradnju ili pomoć između pojedinaca i grupa tokom teških životnih situacija ili prirodnih katastrofa. Društvenu solidarnost sociolog Emil Dirkem određuje kao moralnu pojavu kojom se izražava opšti stav humanosti, međusobne pomoći, razumijevanja i uzajamnosti.

Kada kažemo (među)generacijska solidarnost, mislimo na složen sistem odnosa između osoba različitih generacija unutar porodice i društva.

Jedna od najznačajnih karakteristika društvenih zajednica regiona u kojem živimo je demografsko starenje. Prema podjeli Svjetske zdravstvene organizacije u starije osobe ubrajamo osobe od 60 do 75 godina, u stare osobe od 76 do 90 godina i u vrlo stare osobe, starije od 90 godina života. Starenje stanovništva je prirodan proces i može se steći utisak da i ne postoji značajniji razlog za zabrinutost. Međutim, demografske analize i projekcije ukazuju na povećavanje broja starijih osoba u ukupnoj populaciji, u odnosu na broj novorođenih. Organizacija Ujedinjenih nacija je 2015. godine objavila podatak da broj osoba starijih od 60 godina u ukupnoj populaciji iznosi 901 milion, a očekuje se da će do 2050. godine taj broj biti preko 2 milijarde. To znači da bi broj osoba starijih od 60 godina mogao premašiti broj osoba do 15 godina životne starosti.

Napredak nauke i medicine, kao i stil života savremenog doba omogućava čovjeku oba pola da živi duže, zdravije i aktivnije. Kako svako želi da živi i stari na takav način, pitanje starenja nije izolovano pitanje, jer utiče na rad, zapošljavanje, obrazovanje, penzioni sistem, lične finansije, pristup zdravstvenim i socijalnim uslugama i uslugama transporta, na potrošnju, participaciju, međugeneracijsku solidarnost i privredni rast.

Istraživanje je zasnovano na analizi zakonskih i drugih propisa koji tretiraju penzijsko i invalidsko osiguranje u Republici Srbiji, Republici Hrvatskoj, Federaciji Bosne i Hercegovine i Republici Srpskoj.

# REPUBLIKA SRPSKA

Zakon o penzijskom i invalidskom osiguranju[[1]](#footnote-1) razlikuje osiguranika u obaveznom i u dobrovoljnom osiguranju. Prava iz penzijskog i invalidskog osiguranja su: za slučaj starosti-starosna penzija, za slučaj invalidnosti (raspoređivanje na drugo radno mjesto, prekvalifikacija ili dokvalifikacija, novčane naknade u vezi sa smanjenom radnom sposobnošću, invalidska penzija) i za slučaj smrti osiguranika, odnosno korisnika starosne ili invalidske penzije-porodična penzija, pod uslovima propisanim zakonom. U Republici Srpskoj postoji sistem i obaveznog i dobrovoljnog osiguranja. Novčani iznos za isplatu najniže penzije ne može biti manji od 50% od prosječne plate isplaćene za mjesec decembar prethodne godine. Usklađivanje penzija se vrši od 2013. godine, prema procentu promjene prosječne neto plate u Republici Srpskoj u prethodnoj godini. Transferi iz budžeta Fondu penzijskog i invalidskog osiguranja iznose oko 24,9%. Stopa doprinosa iznosi 18,5%, dok je u Federaciji Bosne i Hercegovine 24,64%, Republici Srbiji 26 % i Republici Hrvatskoj 20%.

Zakonom o ostvarivanju prava na starosnu penziju profesionalnih vojnih lica[[2]](#footnote-2) uređuje se ostvarivanje prava na starosnu penziju profesionalnih vojnih lica koja su profesionalno osigurana na penzijsko i invalidsko osiguranje u Republici Srpskoj.

U ostvarivanju prava na penzijsko i invalidsko osiguranje u primjeni je i Zakon o opštem upravnom postupku[[3]](#footnote-3), kao i Zakon o doprinosima[[4]](#footnote-4) i Zakon o poreskom postupku[[5]](#footnote-5).

Na internet stranici Fonda za penzijsko i invalidsko osiguranje Republike Srpske[[6]](#footnote-6) dostupan je pregled sporazuma o socijalnom osiguranju koje je bivša Jugoslavija, te Bosna i Hercegovina zaključila sa zemljama u svijetu, radi zaštite prava građana koji u tim zemljama privremeno, povremeno ili stalno borave i rade.

Reforma sistema penzijskog i invalidskog osiguranja u Republici Srpskoj započela je 2000. godine, parametarskom reformom, sa ciljem uspostavljanja finansijske održivosti penzijskog sistema. Instrument za postizavanje cilja predstavljalo je pooštravanje uslova za ostvarivanje prava na penziju, kako bi se zaustavio rast broja korisnika, kao i promjena načina obračuna penzijskog osnova za određivanje visine penzije zavisno o stručnoj spremi. Posebnim propisom Visoki predstavnik u Bosni i Hercegovini je odredio da se penzije isplaćuju u iznosu koji zavisi od raspoloživih sredstava za isplatu penzija, prema mjesečnom isplatnom koeficijentu (član 162. Zakona o penzijskom i invalidskom osiguranju). Efekti ovih promjena su bili: zaustavljanje rasta korisnika i finansijska održivost i likvidnost Fonda za penzijsko i invalidsko osiguranje Republike Srpske, u dijelu ostvarivanja uslova za isplatu penzija u iznosima koji su u skladu sa raspoloživim sredstvima za isplatu penzija. U periodu 2008–2010. godina urađene su studije i Prijedlog strategije reforme penzijskog sistema, koji su predstavljali strateški okvir za sprovođenje ciljeva: uspostavljanja adekvatnih penzija, povećanja broja korisnika penzija, održavanje finansijske stabilnosti i dugoročne održivosti isplate penzija, radi građenja snažnog penzijskog sistema i vraćanja povjerenja penzionera u sistem[[7]](#footnote-7). Zakonski okvir obuhvatao je donošenje Zakona o penzijskom rezervnom fondu Republike Srpske[[8]](#footnote-8) 2008. godine, Zakona o dobrovoljnim penzijskim fondovima i penzijskim planovima[[9]](#footnote-9) 2009. godine, kao i novog Zakona o penzijskom i invalidskom osiguranju[[10]](#footnote-10) 2011. godine. Donošenje ovog zakona imalo je za cilj dalje provođenje parametarske reforme, uz uvažavanje ekonomskih i demografskih determinanti. U zakon su ugrađeni i propisi Evropske unije, jer materiju Zakona kao primarni izvor uređuje Ugovor o funkcionisanju Evropske unije[[11]](#footnote-11).

Institucionalni okvir reforme sistema je rezultirao da se u okviru Poreske uprave Republike Srpske uspostavi Jedinstven sistem registracije, kontrole i naplate doprinosa, čime se povećala efikasnost u sistemu naplate doprinosa. Ipak, ovaj dio sistem se danas nalazi pred velikim izazovima zbog neredovnosti uplata i visine prijavljene osnovice za obračun doprinosa. Nadalje, u okviru Ministarstva finansija formiran je organizacioni dio zadužen, između ostalog, i za praćenje funkcionisanja penzijskog sistema.

Donošenju novog Zakona o penzijskom i invalidskom osiguranju prethodilo je usvajanje Strategije reforme penzijskog sistema u Republici Srpkoj [[12]](#footnote-12) u Narodnoj skupštini Republike Srpske 18. maja 2010. godine.

# FEDERACIJA BOSNE I HERCEGOVINE

Zakonom o penzijskom i invalidskom osiguranju Federacije Bosne i Hercegovine[[13]](#footnote-13) je određeno da se obaveznim penzijskim i invalidskim osiguranjem osiguranicima osiguravaju prava u slučaju invalidnosti, starosti i smrti. Zakonom je predviđen institut dobrovoljnog penzijskog i invalidskog osiguranja za lica koja nisu obavezno osigurana.

Prava iz obaveznog osiguranja su: pravo na starosnu, invalidsku i porodičnu penziju, te pravo osiguranika sa promijenjenom radnom sposobnošću. Ovim zakonom je određeno i da se sredstva za penzijsko i invalidsko osiguranje osiguravaju iz doprinosa i drugih izvora. Zakonom o doprinosima[[14]](#footnote-14) se uređuje sistem obaveznih doprinosa. Obavezni doprinosi su načini finansiranja, između ostalih i obaveznog penzijskog i invalidskog osiguranja. Federacija Bosne i Hercegovine ima i Zakon o organizaciji penzijskog i invalidskog osiguranja [[15]](#footnote-15) kojim se uređuju organi upravljanja i njihove nadležnosti. Poslove iz penzijskog i invalidskog osiguranja obavlja Federalni zavod za penzijsko i invalidsko osiguranje.

Ekonomski momentum Federacije Bosne i Hercegovine je određen niskim bruto domaćim proizvodom, visokom stopom nezaposlenosti, visokim trgovinskim deficitom i visokim stepenom neformalne ekonomske aktivnosti. U periodu nakon 1996. godine, Bosna i Hercegovina, odnosno Federacija Bosne i Hercegovine je dobila inostranu donatorsku pomoć od preko šest milijardi dolara u periodu 1996–2002. godina[[16]](#footnote-16). Ulaganja u ekonomske aktivnosti iznosila su manje od 10%. Nakon 2000. godine ovaj vid pomoći se smanjuje, a započinju zaduživanja po kreditima kod međunarodnih finansijskih institucija. Zvanična stopa nezaposlenosti uključuje broj osoba koje su registrovane kod Zavoda za zapošljavanje[[17]](#footnote-17). To znači da se stvarna procjena nezaposlenosti kreće od 24% do 32%.

Prema podacima Federalnog zavoda za penzijsko i invalidsko osiguranje[[18]](#footnote-18) u redovnoj isplati penzija u junu 2017. godine registrovano je 409.698 penzionera sa prosječnom penzijom od 371, 52 KM.

Potrebno je istaći da Zakon o penzijskom i invalidskom osiguranju iz 1998. godine predstavlja prvi korak u promjeni penzijskog i invalidskog sistema u Federaciji Bosne i Hercegovine. Zakonom je izvršena značajna restrikcija prava čime je osigurano da se iz tekućih doprinosa ne finansiraju prava socijalnog karaktera, nego samo prava koja proističu iz rada i osiguranja. Promijenjeni su i uslovi za sticanje starosne penzije, odnosno pomjerena je granica za pet godina naviše i za godine starosti i za godine staža. I penzijski osnov je mijenjan, pa je tako 2005–2015. povećavan svaku godinu, a od 2015. utvrđuje se na osnovu prosjeka plata za ukupan staž osiguranja. Radi finansijske održivosti sistema penzijskog i invalidskog osiguranja, izvršeno je usklađivanje penzija. Ipak, sistem je pod dominantnim uticajem starenja stanovništva i niske stope ekonomske aktivnosti stanovništva.

Sistem penzijskog i invalidskog osiguranja ima i druge probleme: razjedinjenu i neefikasnu evidenciju podataka o onima koji su obavezni plaćati doprinose, neadekvatnu materijalnu i tehničku opremljenost nadležnih zavoda i ministarstava u području informacionih tehnologija, nedovoljno obučen i nedovoljno edukovan kadar za praćenje razvoja opšte ekonomske analize i politike, te odsustvo postojanja strateških planova za sprovođenje zakonodavne strukture reforme. Federacija Bosne i Hercegovine se dodatno bori i sa pojavom redovnosti plaćanja doprinosa i povezivanja radnog staža.

S obzirom na rečeno, prioriteti reforme penzijskog i invalidskog sistema u Federaciji Bosne i Hercegovine mogli bi biti jačanje postojećeg sistema solidarnosti i obezbjeđenje dugoročne finansijske održivosti sistema.

# REPUBLIKA SRBIJA

Penzijsko i invalidsko osiguranje u Republici Srbiji obuhvata obavezno i dobrovoljno penzijsko i invalidsko osiguranje. Zakonom o penzijskom i invalidskom osiguranju[[19]](#footnote-19) se uređuje obavezno penzijsko i invalidsko osiguranje, kao i osiguranje za lica koja nisu obavezno osigurana, a uključila su se u obavezno osiguranje. Dobrovoljno penzijsko i invalidsko osiguranje je osiguranje kojim se, po osnovu ugovora, mogu obezbijediti prava za slučaj starosti, invalidnosti, smrti i tjelesnog oštećenja, ili veći obim tih prava od obima utvrđenog zakonom, kao i druga prava iz ovog osiguranja. Prava iz penzijskog i invalidskog osiguranja su lična i stiču se i ostvaruju zavisno od dužine ulaganja i visine osnovice na koju je plaćen doprinos za penzijsko i invalidsko osiguranje i uz primjenu načela solidarnosti. Sredstva za penzijsko i invalidsko osiguranje, odnosno prava, obezbjeđuju se, odnosno ostvaruju kod republičkog fonda za penzijsko i invalidsko osiguranje. Sredstva Fonda se obezbjeđuju u skladu sa Zakonom o doprinosima za obavezno socijalno osiguranje[[20]](#footnote-20). Obveznici doprinosa za penzijsko i invalidsko osiguranje su osiguranici, u skladu sa zakonom koji uređuje sistem obaveznog penzijskog i invalidskog osiguranja[[21]](#footnote-21).

Republika Srbija od 2001. godine bilježi konstatan trend pada zaposlenosti i sve veći broj osoba korisnika prava iz penzijskog i invalidskog osiguranja. Prema podacima iz 2015. godine zaposleni već sada ne mogu da zarade dovoljno da bi podmirili potrebe fonda za isplatu penzija, te država dotira 40% potrebnog novca[[22]](#footnote-22). Negativan odnos broja zaposlenih i penzionera je uslijedio zbog nepovoljnih demografskih trendova, opadanja zaposlenosti, niske starosne granice za odlazak u penziju, raširene prakse prijevremenog odlaska u penziju, ali i izdašne politike odobravanja beneficiranog radnog staža.

Penzijski sistem Srbije sastoji se od obaveznog javnog penzionog fonda (Republički fond za penzijsko i invalidsko osiguranje) i većeg broja dobrovoljnih privatnih penzijskih fondova. Održivost postojećeg sistema je upitna. Potrebne su dodatne mjere za obezbjeđenje finansijske održivosti sistema: „jednokratno smanjenje penzija u cilju eliminacije negativnih efekata mjera iz 2008. godine, koje bi obuhvatilo sve penzije veće od minimalne, zamrzavanje nominalnih penzija tokom perioda 2015-2017. godina, izbor adekvatnog pravila indeksacije opšteg boda i penzija, određivanje minimalnog odnosa penzija i zarada na održivom nivou, smanjivanje raspona između minimalnih i maksimalnih penzija, poboljšanje naplate doprinosa. Važan element reformi je povećanje preraspodjele od bogatijih ka siromašnijim penzionerima.“[[23]](#footnote-23) Ovim povećanjem bi se smanjio raspon između minimalne i maksimalne penzije, i to kroz povećanje minimalne. Na ovaj način bi se i ostvarila socijalna funkcija javnog fonda penzijskog i invalidskog osiguranja, odnosno spriječilo siromaštvo u starosti.

Ranije je spomenuto da postoje dobrovoljni privatni penzijski fondovi. Zakon o dobrovoljnim penzijskim fondovima i penzijskim planovima[[24]](#footnote-24) donesen je u Srbiji 2005. godine. Načela na kojima se ovi fondovi zasnivaju su: dobrovoljnost članstva, raspodjela rizika ulaganja, ravnopravnost članstva, javnost rada, akumulacija sredstava. Dobrovoljnim penzijskim fondom upravlja društvo za upravljanje fondom.

U aprilu mjesecu 2017. godine isplaćene su penzije u procentu od 62,1% u grupi starosnih penzija, porodičnih 20,5%, a invalidskih 17,4%.[[25]](#footnote-25)

U Republici Srbiji se primjenjuje Zakon o privremenom uređivanju načina isplate penzija[[26]](#footnote-26) kojim se uređuje način obračuna visine penzija sa propisanim koeficijentima. Dopunom Zakona[[27]](#footnote-27) propisano je uvećanje penzija određenih razreda, sa naznačenim periodom početka obračuna i visinom procenta za usklađivanje penzija utvrđenog zakonom kojim se uređuje budžetski sistem.

# REPUBLIKA HRVATSKA

Sistem penzijskog osiguranja u Republici Hrvatskoj čini: 1. obavezno penzijsko osiguranje na osnovu generacijske solidarnosti (Hrvatski zavod za penzijsko osiguranje se stara o primjeni obaveznog penzijskog osiguranja. Ovo je prvi stub penzionog osiguranja u okviru kojeg se osiguranicima, na načelima solidarnosti i uzajamnosti, osiguravaju prava u slučajevima starosti, invalidnosti i tjelesnog oštećenja, a članovima njihovih porodica prava u slučaju smrti osiguranika, odnosno korisnika penzije); 2. obavezno penzijsko osiguranje na osnovu kapitalizovane štednje (drugi stub sistema) i 3. dobrovoljno penzijsko osiguranje na osnovu individualne kapitalizovane štednje (treći stub sistema). Zakonom o penzijskom osiguranju [[28]](#footnote-28) utvrđeno je da penzije mogu biti: starosna, prijevremena starosna, invalidska, privremena invalidska i porodična. Takođe u pravni poredak Republike Hrvatske prenesena je Direktiva Vijeća 97/81/EZ od 15. decembra 1997. godine o Okvirnom sporazumu o radu s nepunim radnim vremenom. Republika Hrvatska ima potpisane međunarodne ugovore o socijalnom osiguranju sa zemljama Evrope, Kanadom, Australijom i Ujedinjenim Kraljevstvom Velike Britanije i Sjeverne Irske, kojima se štite prava njenih građana koji su zaposleni ili borave u inostranstvu. Međunarodni ugovori su dio unutrašnjeg pravnog poretka, a po pravnoj su snazi iznad zakona (*lex specialis*), odnosno imaju prednost pred domaćim zakonodavstvom. Reforma penzijskog sistema u Republici Hrvatskoj započela je početkom 21. vijeka u cilju stvaranja lične imovine kao osnovice za isplatu penzija budućih penzionera.

Takođe, cilj je bio i stvoriti novu i o javnim finansijama nezavisnu osnovicu za isplatu penzija. Odluku o prelasku na kapitalizovani penzijski sistem uslovila su nepovoljna demografska kretanja i nemogućnost budžetskog finansiranja budućih penzija. Reforma penzijskog sistema drugog stuba uređena je Zakonom o obaveznim penzionim fondovima[[29]](#footnote-29), Zakonom o dobrovoljnim penzionim fondovima[[30]](#footnote-30), Zakonom o penzionim osiguravajućim društvima[[31]](#footnote-31) i Zakonom o prikupljanju, obradi, povezivanju korišćenju i razmjeni podataka o prijemima i javnim davanjima po osiguranicima[[32]](#footnote-32), te nizom podzakonskih akata. U penzijske fondove drugog stuba obavezno su učlanjivani svi osiguranici mlađi od 40 godina, dok su osiguranici između 40 i 50 godina starosti mogli birati hoće li ostati u starom sistemu ili se pridružiti novom. Osnovano je sedam obaveznih penzijskih fondova, danas ih je četiri.[[33]](#footnote-33) Prve penzije drugog stuba počele su se isplaćivati 2007. godine. Postoje neke ideje o potrebi ukidanja drugog stuba. Prisutne su i kritike državnih podsticajnih sredstva za treći, dobrovoljni stub penzijskog sistema, koji je sastavni dio reforme. Podaci pokazuju[[34]](#footnote-34) da je u Republici Hrvatskoj na deset osoba u radno sposobnoj populaciji, 2,6 osoba starijih od 65 godina, dok 10 zaposlenih izdvaja davanja za osam pezionera. Ipak, penzijski sistem kao takav i u budućnosti će biti održiv jer su penzije relativno niske (kreću se u prosjeku oko 40% prosječne plate), država je garant iznosu penzije jer se eventualni iznos koji nedostaje nadoknađuje iz budžeta. Penzijska formula je takva da će se odnos penzija i plata iz prvog stuba nastaviti smanjivati, jer se povećava broj mladih koji odlaze tražiti posao izvan granica Hrvatske, pa samim tim je za očekivati da u nekog skorijoj budućnosti neće biti dovoljan broj osiguranika koji bi bili u mogućnosti finansirati penzije iz sistema generacijske solidarnosti. Rezultat ovakvog trenda bi mogao biti dodatni pritisak na budžet, ali bi isplati penzija ostala izvjesna. Ipak, od ukupnog broja penzionera, koji je krajem 2012. godine iznosio 1.217.692, povlašćene penzije (penzioneri borci, akademici, naučnici) je primilo 13,6% penzionera, a invalidske 20%.[[35]](#footnote-35)

# ZAKLjUČAK

Starenje populacije je rezultat složenog uticaja smanjenja stope fertiliteta i povećanja dužine trajanja života. Izazovi sa kojima se suočavaju penzijski sistemi predstavljeni u ovom radu u direktnoj su vezi sa navedenim demografskim pokazateljima i projekcijama za budućnost. Dodamo li tome složenost poteškoća sa kojima se suočavaju društva u tranziciji, a može se reći da su to zemlje obuhvaćene ovim istraživanjem, zaključak je nedvosmislen. U odnosu na populaciju u radnoj dobi, vidljivo je da će sve veći broj starijih osoba primati penzije.

Kako se davanja za penzijsko i invalidsko osiguranje dijelom finansiraju iz doprinosa na plate, pitanje je koliko dugo penzijski sistemi mogu kao takvi opstati. Problem svake države i jeste pronaći način kako postići redovnu i sigurnu isplatu prava iz penzijskog i invalidskog osiguranja.

Održivost sistema penzijskog i invalidskog osiguranja mogla bi se pokušati riješiti i kroz odnos prava i odgovornosti, i davalaca i nosilaca prava.

Kako je međugeneracijska/generacijska solidarnost stvar moralnog, etičkog i ljudskog uopšte, možda bi bilo dobro početi razmišljati o načinima solidarne raspodjele onoga čime raspolažemo, a da se ono što će tek doći ili neće ostavi za djelidbu kada postane izvjesno.

# IZVORI PODATAKA

Zakon o penzijskom i invalidskom osiguranju („Službeni glasnik Republike Srpske“, br. 134/11, 82/13 i 103/115)

Zakon o ostvarivanju prava na starosnu penziju profesionalnih vojnih lica („Službeni glasnik Republike Srpske“, broj 63/14)

Zakon o opštem upravnom postupku („Službani glasnik Republike Srpske“, br. 13/02, 87/07 i 50/10)

Zakon o doprinosima („Službeni glasnik Republike Srpske“, br. 116/12 i 103/15)

Zakon o poreskom postupku („Službeni glasnik Republike Srpske“, br. 102/11, 108/11, 67/13 i 31/14)

Zakon o penzijskom rezervnom fondu Republike Srpske („Službeni glasnik Republike Srpske“, broj 73/08)

Zakon o dobrovoljnim penzijskim fondovima i penzijskim planovima („Službeni glasnik Republike Srpske“, broj 13/09)

Zakon o penzijskom i invalidskom osiguranju Federacije Bosne i Hercegovine („Službene novine Federacije BiH“, br. 29/98, 49/00, 32/01, 73/05, 59/06 i 4/09)

Zakon o doprinosima („Službene novine Federacije BiH“, br. 35/98, 54/00, 16/01, 37/01, 1/02, 17/06 i 19/08)

Zakon o organizaciji penzijskog i invalidskog osiguranja Federacije BiH („Federalne novine Federacije BiH“, br. 32/01 i 18/05)

Zakon o penzijskom i invalidskom osiguranju („Službeni glasnik Republike Srbije“, br. 34/2003, 64/2004-Odluka USRS, 84/2004-dr. zakon, 85/2005, 101/2005-dr. zakon, 63/2006-Odluka USRS, 5/2009, 107/2009, 101/2010, 93/2012, 62/2013, 108/2013, 75/2014 i 142/2014)

Zakon o doprinosima za obavezno socijalno osiguranje („Službeni glasnik Republike Srbije“, br. 84/2004, 61/2005, 62/2006, 5/2009, 52/2011, 101/2011, 7/2012-usklađeni din.izn., 8/2013-usklađeni din.izn., 47/2013, 108/2013, 6/2014-usklađeni din.izn., 57/2014, 68/2014-dr.zakon, 5/2015-usklađeni din.izn., 11/2015, 5/2016-usklađeni din.izn. i 7/2017-usklađeni din.izn.)

Zakon o dobrovoljnim penzijskim fondovima i penzijskim planovima („Službeni glasnik Republike Srbije“, broj 85/2005)

Zakon o privremenom uređivanju načina isplate penzija („Službeni glasnik Republike Srbije“, broj 116/14)

Zakon o dopuni Zakona o privremenom uređivanju načina isplate penzija („Službeni glasnik Republike Srbije“, broj 99/16)

Zakon o mirovinskom osiguranju („Narodne novine“, broj 157/13, 151/14, 33/15, 93/15 i 120/16)

Zakon o obaveznim mirovinskim fondovima („Narodne novine“, broj 19/14 i 93/15)

Zakon o dobrovoljnim mirovinskim fondovima („Narodne novine“, broj 19/14)

Zakon o mirovinskim osiguravajućim društvima („Narodne novine“, broj 22/14)

Zakon o prikupljanju, obradi, povezivanju, korištenju i razmjeni podataka o primicima i javnim davanjima po osiguranicima („Narodne novine“, br. 157/13, 154/14, 36/15 i 96/15)

Strategija reforme penzijskog sistema u Republici Srpskoj („Službeni glasnik Republike Srpske“, broj 52/10)

Fond za penzijsko i invalidsko osiguranje Republike Srpske, *www.fondpiors.org*, pristupljeno 3. jula 2017. godine

Centralne banke BiH, podaci, www.cbbh.ba, pristupljeno 3. jula 2017. godine

Federalni zavod za zapošljavanje, www.fzzz.ba, pristupljeno 3. jula 2017. godine

Federalni zavod za MIO-PIO, Statistika, Struktura penzija iz redovne isplate za juni 2017. godine, [*www.fzmiopio.ba*](http://www.fzmiopio.ba), pristupljeno 3. jula 2017. godine

Božana Šljivar, mr Dalibor Tomaš: Reforma penzijskih sistema u Republici Srpskoj, prezentacija, www.revicon.info/dokumenti/pdf, pristupljeno 3. jula 2017. godine

Interdisciplinarni naučno-teorijski časopis „Vojno delo“, broj 2/2015; str. 254, 255. www.odbrana.mod.gov.rs, pristupljeno 3. jula 2017. godine

Prezentacija „Javno penzijsko osiguranje“, Ekonomski fakultet u Beogradu, www.ekof.bg.ac.rs, pristupljeno 3. jula 2017. godine

Statistički mesečni bilten Republičkog fonda za penzijsko i invalidsko osiguranje Republike Srbije za mesec april 2017. godine, www.pio.rs, pristupljeno 3. jula 2017. godine

Udruženja mirovinskih fondova, podaci, www. mirovinskifondovi.hr, pristupljeno 3. jula 2017. godine

Marijan Matković, 25. siječnja 2016. godine: Analiza mirovinskog sustava: Hoće li nas čekati naše mirovine?, *www.lupiga.co*m, pristupljeno 3. jula 2017. godine

Članak sa internet stranice Novog svjetskog poretka od 10. septembra 2013. godine, [*www.novi-svjetski-poredak.co*m](http://www.novi-svjetski-poredak.com), pristupljeno 3. jula 2017. godine

1. Zakon o penzijskom i invalidskom osiguranju („Službeni glasnik Republike Srpske“, br. 134/11, 82/13 i 103/115). [↑](#footnote-ref-1)
2. Zakon o ostvarivanju prava na starosnu penziju profesionalnih vojnih lica („Službeni glasnik Republike Srpske“, broj 63/14). [↑](#footnote-ref-2)
3. Zakon o opštem upravnom postupku („Službani glasnik Republike Srpske“, br. 13/02, 87/07 i 50/10). [↑](#footnote-ref-3)
4. Zakon o doprinosima („Službeni glasnik Republike Srpske“, br. 116/12 i 103/15). [↑](#footnote-ref-4)
5. Zakon o poreskom postupku („Službeni glasnik Republike Srpske“, br. 102/11, 108/11, 67/13 i 31/14). [↑](#footnote-ref-5)
6. Fond za penzijsko i invalidsko osiguranje Republike Srpske, *www.fondpiors.org* [↑](#footnote-ref-6)
7. Božana Šljivar, mr Dalibor Tomaš: Reforma penzijskih sistema u Republici Srpskoj, prezentacija. [↑](#footnote-ref-7)
8. Zakon o penzijskom rezervnom fondu Republike Srpske („Službeni glasnik Republike Srpske“, broj 73/08). [↑](#footnote-ref-8)
9. Zakon o dobrovoljnim penzijskim fondovima i penzijskim planovima („Službeni glasnik Republike Srpske“, broj 13/09). [↑](#footnote-ref-9)
10. Zakon o dobrovoljnim penzijskim fondovima i penzijskim planovima („Službeni glasnik Republike Srbije“, broj 85/2005). [↑](#footnote-ref-10)
11. *Treaty on the Functioning of the European Union, Title I, Categories and Areas of Union Competence, Article 4 (2) (b); Title IV, Free Movement of Persons, Services and Capital Chapter 1, Workers, Art. 45-48; Title IX Employment, Art. 145-150; Title X, Social Policy, Art.* 151-161 [↑](#footnote-ref-11)
12. Strategija reforme penzijskog sistema u Republici Srpskoj („Službeni glasnik Republike Srpske“, broj 52/10) [↑](#footnote-ref-12)
13. Zakon o penzijskom i invalidskom osiguranju Federacije Bosne i Hercegovine („Službene novine Federacije Bih“, br. 29/98, 49/00, 32/01, 73/05, 59/06 i 4/09). [↑](#footnote-ref-13)
14. Zakon o doprinosima („Službene novine Federacije BiH“, br. 35/98, 54/00, 16/01, 37/01, 1/02, 17/06 i 19/08). [↑](#footnote-ref-14)
15. Zakon o organizaciji penzijskog i invalidskog osiguranja Federacije BiH („Federalne novine Federacije BiH“, br. 32/01 i 18/05). [↑](#footnote-ref-15)
16. Internet stranica Centralne banke BiH, podaci. [↑](#footnote-ref-16)
17. Federalni zavod za zapošljavanje. [↑](#footnote-ref-17)
18. Internet stranica Federalnog zavoda za MIO-PIO, Statistika, Struktura penzija iz redovne isplate za juni 2017. godine. [↑](#footnote-ref-18)
19. Zakon o penzijskom i invalidskom osiguranju („Službeni glasnik Republike Srbije“, br. 34/2003, 64/2004-Odluka USRS, 84/2004-dr. zakon, 85/2005, 101/2005-dr. zakon, 63/2006-Odluka USRS, 5/2009, 107/2009, 101/2010, 93/2012, 62/2013, 108/2013, 75/2014 i 142/2014). [↑](#footnote-ref-19)
20. Zakon o doprinosima za obavezno socijalno osiguranje („Službeni glasnik Republike Srbije“, br. 84/2004, 61/2005, 62/2006, 5/2009, 52/2011, 101/2011, 7/2012-usklađeni din.izn., 8/2013-usklađeni din.izn., 47/2013, 108/2013, 6/2014-usklađeni din.izn., 57/2014, 68/2014-dr. zakon, 5/2015-usklađeni din.izn., 11/2015, 5/2016-usklađeni din.izn. i 7/2017-usklađeni din.izn.) [↑](#footnote-ref-20)
21. Čl. 7 Zakona o doprinosima za obavezno socijalno osiguranje: zaposleni; izabrana, imenovana i postavljena lica koja ostvaruju razliku zarade, odnosno plate; lica koja obavljaju povremene i privremene poslove po ugovoru zaključenom neposredno sa poslodavcem, odnosno preko zadruge, osim lica do navršenih 26 godina života ako su na školovanju; lica koja ostvaruju naknadu zarade po zakonu koji uređuje finansijsku podršku porodici sa djecom; lica koja ostvaruju naknadu zarade po zakonu koji uređuje obavezno zdravstveno osiguranje; preduzetnici; osnivači, odnosno članovi privrednog društva; poljoprivrednici; lica koja ostvaruju ugovorenu naknadu; samostalni umetnici; sveštenici i verski službenici; lica koja ostvaruju novčanu naknadu po zakonu koji uređuje zapošljavanje i osiguranje za slučaj nezaposlenosti; domaći državljani zaposleni u inostranstvu; lica uključena u obavezno osiguranje, u skladu sa zakonom; drugi osiguranici, u skladu sa zakonom koji određuje sistem obaveznog penzijskog i invalidskog osiguranja. [↑](#footnote-ref-21)
22. Interdisciplinarni naučno-teorijski časopis „Vojno delo“, br. 2/2015; str. 254., 255. [↑](#footnote-ref-22)
23. Prezentacija „Javno penzijsko osiguranje“, Ekonomski fakultet u Beogradu. [↑](#footnote-ref-23)
24. Kao 10. [↑](#footnote-ref-24)
25. Statistički mesečni bilten Republičkog fonda za penzijsko i invalidsko osiguranje Republike Srbije za mesec april 2017. godine. [↑](#footnote-ref-25)
26. Zakon o privremenom uređivanju načina isplate penzija („Službeni glasnik Republike Srbije“, broj 116/14). [↑](#footnote-ref-26)
27. Zakon o dopuni Zakona o privremenom uređivanju načina isplate penzija („Službeni glasnik Republike Srbije“, br. 99/16). [↑](#footnote-ref-27)
28. Zakon o mirovinskom osiguranju („Narodne novine“, br. 157/13, 151/14, 33/15, 93/15 i 120/16). [↑](#footnote-ref-28)
29. Zakon o obaveznim mirovinskim fondovima („Narodne novine“, br. 19/ 14 i 93/15). [↑](#footnote-ref-29)
30. Zakon o dobrovoljnim mirovinskim fondovima („Narodne novine“, broj 19/ 14). [↑](#footnote-ref-30)
31. Zakon o mirovinskim osiguravajućim društvima („Narodne novine“, broj 22/14). [↑](#footnote-ref-31)
32. Zakon o prikupljanju, obradi, povezivanju, korištenju i razmjeni podataka o primicima i javnim davanjima po osiguranicima („Narodne novine“, br. 157/13, 154/14, 36/15 i 96/15). [↑](#footnote-ref-32)
33. Internet stranica Udruženja mirovinskih fondova, podaci. [↑](#footnote-ref-33)
34. Marijan Matković, 25. siječnja 2016. godine: Analiza mirovinskog sustava: Hoće li nas čekati naše mirovine? [↑](#footnote-ref-34)
35. Članak sa internet stranice Novog svjetskog poretka od 10. septembra 2013. godine. [↑](#footnote-ref-35)